
<Commission>{EMPL}Kumitat għall-Impjiegi u l-Affarijiet Soċjali</Commission>
Il-President

<Date>{25/02/2026}25.2.2026</Date>
Is-Sur Johan Van Overtveldt
President
Kumitat għall-Baġits
BRUSSELL
Suġġett:	<Titre>Opinjoni dwar il-Mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Belġju - EGF/2025/004 BE/Tupperware</Titre> <DocRef>(2026/0004(BUD))</DocRef>
Sur President,
Skont il-proċedura inkwistjoni, il-Kumitat għall-Impjiegi u l-Affarijiet Soċjali ngħata l-istruzzjoni li jippreżenta opinjoni lill-Kumitat tiegħek u ddeċieda li jibgħat l-opinjoni fil-forma ta’ ittra.
Il-Kumitat għall-Impjiegi u l-Affarijiet Soċjali eżamina l-kwistjoni waqt il-laqgħa tiegħu tal-25 ta’ Frar 2026. Matul dik il-laqgħa, iddeċieda li jippreżenta lill-Kumitat għall-Baġits, bħala l-kumitat responsabbli, l-opinjoni li tidher hawn taħt.
Dejjem tiegħek,

Li Andersson


OPINJONI
A.	Billi, fit-28 ta’ Awwissu 2025, il-Belġju ppreżenta applikazzjoni EGF/2025/004 BE/Tupperware għal kontribuzzjoni finanzjarja mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG), wara s-sensji f’Tupperware General Services NV fil-Belġju, li topera fis-settur ekonomiku kklassifikat taħt id-diviżjoni 22 tan-NACE Reviżjoni 2 (Manifattura ta’ prodotti tal-gomma u tal-plastik), fejn is-sensji ġew irreġistrati fil-provinċja ta’ Flanders tal-Lvant (BE23), reġjun tal-livell NUTS 2; 
B.	Billi l-Belġju ppreżenta l-applikazzjoni fl-ambitu tal-kriterji ta’ intervent tal-Artikolu 4(2), il-punt (a), tar-Regolament (UE) 2021/691, li jirrikjedi l-waqfien tal-attività ta’ mill-inqas 200 ħaddiem issensjat fuq perjodu referenzjarju ta’ erba’ xhur (f’dan il-każ mis-17 ta’ Frar 2025 sas-17 ta’ Ġunju 2025) f’intrapriża fi Stat Membru, inklużi ħaddiema ssensjati fil-qasam ta’ fornituri u produtturi downstream u/jew persuni li jaħdmu għal rashom li l-attività tagħhom tkun waqfet; billi, wara l-valutazzjoni tagħha ta’ din l-applikazzjoni, il-Kummissjoni kkonkludiet, f’konformità mad-dispożizzjonijiet kollha applikabbli tar-Regolament dwar il-FEG, li l-kundizzjonijiet għall-għoti ta’ kontribuzzjoni finanzjarja mill-FEG ġew issodisfati;
C.	Billi l-applikazzjoni hija relatata ma’ 267 ħaddiem issensjat (benefiċjarji eliġibbli) li l-attività tagħhom waqfet fis-setturi ekonomiċi indikati hawn fuq; 
D.	Billi fl-20 ta’ Jannar 2026, il-Kummissjoni adottat proposta għal deċiżjoni dwar il-mobilizzazzjoni tal-FEG favur il-Belġju biex tappoġġa l-integrazzjoni mill-ġdid ta’ 267 benefiċjarju fil-mira fis-suq tax-xogħol; 
E.	Billi l-kumpanija Amerikana Tupperware Brands, il-kumpanija omm ta’ Tupperware Belgium, irrevokat b’mod mhux mistenni l-liċenzji tal-manifattura u tal-bejgħ mogħtija lil Tupperware General Services NV, u dan wassal biex is-sussidjarja Belġjana ta’ Tupperware saret finanzjarjament mhux vijabbli u rriżulta fil-falliment tagħha fis-17 ta’ Frar 2025; billi, f’Ottubru 2024, Tupperware Brands ġiet akkwistata mill-kredituri, fejn dan l-akkwist wassal għal ristrutturar sinifikanti, bil-kumpanija li rtirat minn xi swieq mhux ewlenin u għalqet xi faċilitajiet, bħall-impjanti Ewropej; 
F.	Billi fil-Belġju l-fallimenti ilhom jiżdiedu mill-2022; billi, fl-2024, ’il fuq minn 11 000 intrapriża ġew iddikjarati falluti (6 323 fi Flanders), l-ogħla numru mill-2013 ’l hawn; billi din ix-xejra ’l fuq issuktat, fejn bejn Jannar u Settembru tal-2025 fallew 8 493 intrapriża, li minnhom 4 964 jew 58 % kienu fi Flanders; billi, bħala riżultat tal-fallimenti, intilfu 32 566 impjieg fil-Belġju fl-2024 u 15 351 fl-ewwel nofs tal-2025, li minnhom it-telf ta’ impjiegi fi Flanders jirrappreżenta 59 % u 51 % rispettivament; billi madwar 18 % tat-telf ta’ impjiegi seħħ fl-industrija; billi, barra minn hekk, eventi reċenti ta’ ristrutturar bħalma huma s-sensji f’Van Hool, Sappi, Purmo, BelGaN, Casa, u Audi, li għalihom il-Belġju applika għall-appoġġ mill-FEG, qed jaffettwaw is-suq tax-xogħol Fjamming: l-opportunitajiet ta’ impjieg fl-industrija naqsu;
G.	Billi Tupperware kienet f’Aalst, wieħed mis-sitt distretti amministrattivi tal-Provinċja ta’ Flanders tal-Lvant; billi fi Flanders tal-Lvant, f’Mejju 2025, ġie osservat tnaqqis ta’ 13,8 % fl-għadd ta’ pożizzjonijiet vakanti rrappurtati lis-servizzi pubbliċi tal-impjiegi, sena wara sena; Billi, barra minn hekk, qabel l-għeluq ta’ Tupperware, Aalst kien diġà qed ibati bl-iktar rata ta’ impjieg baxxa ta’ Flanders, 53,82 %, li hija 20 punt perċentwali inqas mir-rata ta’ impjieg medja ta’ Flanders (74,1 %); billi r-rata tal-qgħad fi Flanders hija ta’ madwar 3,8 %; billi, madankollu, din titla’ għal 8,8 % (+5 punti perċentwali) fost dawk b’livelli baxxi ta’ edukazzjoni; billi wieħed minn kull tliet eks ħaddiema ta’ Tupperware għandu livell baxx ta’ edukazzjoni, huwa meħtieġ appoġġ speċifiku mfassal apposta għal dawn il-profili biex jgħin lill-ħaddiema jegħlbu n-nuqqasijiet tagħhom u jsibu impjiegi ġodda;
H.	Billi l-Belġju indika li l-pakkett ikkoordinat ta’ servizzi personalizzati tfassal b’konsultazzjoni mas-sħab soċjali, f’konformità mal-Artikolu 7(4) tar-Regolament dwar il-FEG; 
I.	Billi l-FEG ma għandux jaqbeż ammont annwali massimu ta’ EUR 30 miljun (fi prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027;
għalhekk, il-Kumitat għall-Impjiegi u l-Affarijiet Soċjali jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Ifakkar li l-objettiv tal-FEG huwa li juri solidarjetà mal-benefiċjarji, u li jagħtihom appoġġ; iqis li l-kontribuzzjonijiet finanzjarji mill-FEG għandhom ikunu diretti primarjament lejn miżuri attivi tal-politika tas-suq tax-xogħol u servizzi personalizzati bl-għan li l-benefiċjarji jintegraw mill-ġdid u malajr f’impjieg deċenti u sostenibbli fis-settur ta’ attività inizjali tagħhom jew barra minnu; jisħaq fuq l-importanza li l-ħaddiema jitħejjew u jingħataw appoġġ għat-tranżizzjonijiet ekoloġiċi u diġitali tal-ekonomija u tas-soċjetà Ewropej li huma meħtieġa b’mod urġenti; itenni, f’dan il-kuntest, ir-rwol importanti li għandha l-Unjoni, inkluż permezz tal-FEG, biex tikkontribwixxi għall-finanzjament tal-kwalifiki meħtieġa għat-tranżizzjoni ġusta f’konformità mal-Patt Ekoloġiku Ewropew; 
2.	Jaqbel mal-Kummissjoni li l-kundizzjonijiet stabbiliti fl-Artikolu 4(2), il-punt (a), tar-Regolament dwar il-FEG huma ssodisfati u li l-Belġju huwa intitolat għal kontribuzzjoni finanzjarja ta’ EUR 1 622 650 skont dak ir-Regolament, somma li tirrappreżenta 85 % tal-kost totali ta’ EUR 1 909 000, li huwa magħmul min-nefqa għal servizzi personalizzati ta’ EUR 1 843 500 u n-nefqa għal attivitajiet ta’ tħejjija, ġestjoni, informazzjoni u pubbliċità, kontroll u rapportar ta’ EUR 65 500;
3.	Jinnota l-fatt li l-Belġju pprovda l-assigurazzjonijiet kollha meħtieġa li r-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati u li l-prinċipji ta’ trattament ugwali u ta’ nondiskriminazzjoni se jiġu rispettati fl-aċċess għall-miżuri proposti u l-implimentazzjoni tagħhom;
4.	Ifakkar fil-profil tal-ħaddiema ssensjati fejn aktar minn nofs il-ħaddiema mkeċċija għandhom aktar minn 50 sena u terz għandhom edukazzjoni ta’ livell sekondarju jew iktar baxx, u jqis li, flimkien max-xejra ’l isfel fil-pożizzjonijiet vakanti u d-distribuzzjoni ġeografika tagħha, il-ħaddiema se jeħtieġu appoġġ addizzjonali mfassal apposta, b’mod partikolari assistenza mmirata li tiffoka fuq it-titjib tal-ħiliet u t-taħriġ mill-ġdid, biex tgħinhom jirnexxu fit-tranżizzjoni lejn l-impjieg;
5.	Jisħaq li l-Belġju kkonferma li l-miżuri appoġġati mill-FEG mhuma se jirċievu l-ebda kontribuzzjoni finanzjarja minn strumenti finanzjarji oħra tal-Unjoni;
6.	Jinnota li l-pakkett ikkoordinat personalizzat li għandu jiġi pprovdut lill-ħaddiema ssensjati jikkonsisti mill-miżuri li ġejjin: (a) taskforce (sessjonijiet ta’ informazzjoni li għandhom jiġu organizzati minn maniġers tal-kontijiet b’għarfien fil-fond tas-suq tax-xogħol lokali u konsulenti b’esperjenza fl-għoti ta’ gwida fil-proċessi ta’ sensji kollettivi), (b) rikollokament (servizzi ta’ rikollokament ipprovduti f’sessjonijiet fi grupp jew individwali, intervista inizjali u gwida individwali, ċertifikazzjoni tal-ħiliet miksuba, gwida dwar l-użu ta’ pjattaforma diġitali għat-tiftix ta’ impjieg, eċċ.; dawk li jeħtieġu taħriġ fl-ICT se jirċievu taħriġ bażiku u appoġġ addizzjonali permezz ta’ digibanks, fejn il-ħaddiema jistgħu jissellfu laptop, jirċievu taħriġ dwar kif jużawh, eċċ.), (c) assistenza biex jinstab impjieg, (d) gwida, (e) assistenza rinforzata għat-tiftix ta’ impjieg, (f) taħriġ u taħriġ mill-ġdid, (g) taħriġ fuq il-post tax-xogħol, (h) fiera tal-impjiegi, u (i) tfittxija tal-impjiegi u tqabbil tal-impjiegi; minħabba l-età u l-profil tal-edukazzjoni tal-benefiċjarji fil-mira, jisħaq li l-ħtiġijiet speċifiċi ta’ dawn il-gruppi għandhom jitqiesu meta jiġu pprovduti s-servizzi personalizzati;
[bookmark: _Hlk222318689]7.	Jisħaq b’mod partikolari fuq l-importanza tal-Artikolu 7(2) tar-Regolament dwar il-FEG, li jirrikjedi li l-pakkett ikkoordinat jantiċipa l-perspettivi futuri tas-suq tax-xogħol u l-ħiliet meħtieġa fil-futur, li huma kompatibbli mal-bidla lejn ekonomija sostenibbli u effiċjenti fl-użu tar-riżorsi u tingħata attenzjoni partikolari lid-disseminazzjoni tal-ħiliet meħtieġa fl-era industrijali diġitali; jilqa’ l-fatt li t-taħriġ fl-ICT tal-pakkett u l-appoġġ addizzjonali tiegħu previst fis-servizzi ta’ rikollokament jipprovdu appoġġ kemm għal dawk illitterati diġitalment kif ukoll għal dawk li għandhom xi ħiliet diġitali, appoġġati minn valutazzjoni tal-ħiliet diġitali u provvedimenti għall-ħaddiema biex jissellfu laptop, jirċievu taħriġ dwar kif jużawh u jiksbu tweġibiet għall-mistoqsijiet diġitali tagħhom;
8.	Ifakkar fil-possibbiltà ta’ miżuri speċjali limitati fiż-żmien fil-pakkett ikkoordinat, inkluż, fost l-oħrajn, li jitħallsu l-allowances għall-indukrar tat-tfal, kif previst fl-Artikolu 7(2)(b) tar-Regolament FEG biex tiġi ffaċilitata l-parteċipazzjoni tal-persuni li jkunu qed ifittxu impjieg fl-attivitajiet proposti.

